b'\n_START_ARTICLE_\nChacon sota\n_START_SECTION_\nTaustaa\n_START_PARAGRAPH_\nChaco on noin 298\xc2\xa0000 neli\xc3\xb6kilometrin kokoinen pensas- ja hiekka-autiomaa. Alue sijaitsee Pilcomayo- ja Paraguayjoen v\xc3\xa4lill\xc3\xa4. Espanjan hallitessa aluetta se kuului ensin Charcasin tuomiopiiriin, eli kuninkaallisen tuomioistuimen alaisuuteen, joka puolestaan muodostaa nykyisen Bolivian. 1700-luvulla tehtiin kuitenkin hallintouudistus, jolla alueesta tuli osa Cochabamban maakuntaa. Alueen rajat olivat kaiken kaikkiaan Espanjan aikaan huonosti m\xc3\xa4\xc3\xa4ritelty. N\xc3\xa4in Espanjan vallan luhistuessa Paraguaylla, Argentiinalla ja Bolivialla oli esitt\xc3\xa4\xc3\xa4 vanhoja asiakirjoja, joiden mukaan Chaco kuului niille. Argentiina otti omaksi katsomansa alueet itselleen Paraguaylta kolmoisliiton sodassa vuosina 1865\xe2\x80\x931870._NEWLINE_Bolivian ja Paraguayn osalta kiista j\xc3\xa4i viel\xc3\xa4 ratkaisematta. Varsinaisen sodan esti pitk\xc3\xa4\xc3\xa4n molempien maiden k\xc3\xb6yhyys. Tilanne kuitenkin k\xc3\xa4rjistyi, kun alueelle alkoi virrata sijoituksia Paraguaysta k\xc3\xa4sin. Alueelta alettiin esimerkiksi hakata quebracho-puita, joita k\xc3\xa4ytettiin nahan parkitsemisessa. Alueelle muutti my\xc3\xb6s karjankasvattajia. Paraguaylaisille alueen tuotot alkoivat olla niin t\xc3\xa4rkeit\xc3\xa4, ett\xc3\xa4 niit\xc3\xa4 pidettiin jo elint\xc3\xa4rkein\xc3\xa4 koko maalle. Boliviassa taas aluetta pidettiin t\xc3\xa4rke\xc3\xa4n\xc3\xa4, sill\xc3\xa4 sen kautta p\xc3\xa4\xc3\xa4st\xc3\xa4isiin Platajoelle. Bolivia oli menett\xc3\xa4nyt yhteytens\xc3\xa4 merelle Chile\xc3\xa4 vastaan k\xc3\xa4ydyn Tyynenmeren sodan yhteydess\xc3\xa4 vuonna 1884 ja t\xc3\xa4m\xc3\xa4n tuottamaa erist\xc3\xa4ytyneisyytt\xc3\xa4 kammoksuttiin maan sis\xc3\xa4politiikassa. Molemmat maat alkoivat rakentaa kiistellylle alueelle vartioasemia, mik\xc3\xa4 johti yhteenottoihin maiden joukkojen v\xc3\xa4lill\xc3\xa4._NEWLINE_Maa\xc3\xb6ljyn l\xc3\xb6ytyminen Andien juurelta sai aikaan villej\xc3\xa4 spekulaatioita siit\xc3\xa4, ett\xc3\xa4 my\xc3\xb6s Chacossa sijaitsisi rikkaita \xc3\xb6ljyvaroja. Standard Oil etsi \xc3\xb6ljy\xc3\xa4 Bolivian tukemana ja Shell Oil Paraguayasta k\xc3\xa4sin. Kummatkin maat perustivat tukikohtia yh\xc3\xa4 syvemm\xc3\xa4lle Chacon alueelle ja 1920-luvun puolen v\xc3\xa4lin j\xc3\xa4lkeen maiden v\xc3\xa4lill\xc3\xa4 oli toistuvasti yhteenottoja. Paraguaylaiset hy\xc3\xb6kk\xc3\xa4siv\xc3\xa4t vuoden 1928 lopulla Bolivian varuskuntaa vastaan ja avoin sota v\xc3\xa4ltettiin vain kun Panamerikkalainen konferenssi teki v\xc3\xa4litysyrityksen kiistan sopimiseksi. V\xc3\xa4litysyritys ep\xc3\xa4onnistui ja kahakat alueella jatkuivat._NEWLINE_Bolivialaisilla oli varaa lentokoneisiin, lentokouluun ja uudenaikaisiin Vickers-aseisiin. Bolivia palkkasi saksalaisen Hans Kundtin ja t\xc3\xa4m\xc3\xa4n tovereita kouluttamaan maan sotajoukkoja. Bolivian eliitti uskoi mahdollisuuksiinsa Paraguayta vastaan ja samalla 1930-luvun alussa kansallismielisyys voimistui maassa. Maaliskuussa 1931 Bolivian johtoon nousi presidentti Daniel Salamanca. H\xc3\xa4n otti kovan linjan Chacon kysymyksess\xc3\xa4 ja yhteenotot alkoivat uudestaan vuonna 1931.\n_START_SECTION_\nSodan ensimm\xc3\xa4inen vaihe\n_START_PARAGRAPH_\nSek\xc3\xa4 Bolivia ett\xc3\xa4 Paraguay osallistuivat kes\xc3\xa4ll\xc3\xa4 1932 Chacon rauhankonferenssiin Washingtonissa. Neuvottelut keskeytyiv\xc3\xa4t 8. hein\xc3\xa4kuuta, kun paraguaylaiset saivat tiedon bolivialaisten joukkojen hy\xc3\xb6kk\xc3\xa4yksest\xc3\xa4 Fort Lopezia vastaan. Seuraavalla viikolla paraguaylaiset piirittiv\xc3\xa4t Fort Santa Cruzin, mutta luopuivat piirityksest\xc3\xa4 usean ep\xc3\xa4onnistuneen hy\xc3\xb6kk\xc3\xa4yksen j\xc3\xa4lkeen. N\xc3\xa4iden tapahtumien j\xc3\xa4lkeen Bolivia siirsi 50\xc2\xa0000 sotilasta k\xc3\xa4sitt\xc3\xa4neet kaksi armeijakuntaa paraguaylaisten Corrales- ja Lopez-linnakkeiden edustalle. Paraguay sijoitti vastaavasti 42\xc2\xa0000 sotilasta kolmesta armeijakunnasta linnoitetulle rajalinjalle. Bolivialaisten ja sodan ensimm\xc3\xa4inen hy\xc3\xb6kk\xc3\xa4ys alkoi 29. hein\xc3\xa4kuuta. Hy\xc3\xb6kk\xc3\xa4yksen tarkoituksena oli uhata Paraguayn t\xc3\xa4rkeit\xc3\xa4 satamia Puerto Casadoa ja Concepci\xc3\xb3nia Paraguayjoella. Corrales- ja Lopez-linnakkeet kukistuivat jo ensimm\xc3\xa4isen\xc3\xa4 p\xc3\xa4iv\xc3\xa4n\xc3\xa4 ja kauempana sijainnut Boquer\xc3\xb3n kukistui 31. hein\xc3\xa4kuuta. Hy\xc3\xb6kk\xc3\xa4ys kuitenkin pys\xc3\xa4htyi l\xc3\xa4hes kuukaudeksi rankkojen sateiden muutettua alueen suoksi. Paraguaylaiset k\xc3\xa4yttiv\xc3\xa4t t\xc3\xa4t\xc3\xa4 edukseen ja toivat etulinjaan vahvistuksia._NEWLINE_Bolivialaiset suunnittelivat uutta hy\xc3\xb6kk\xc3\xa4yst\xc3\xa4 uutena kohteena paraguaylaisten p\xc3\xa4\xc3\xa4maja Isla Poylla. Hy\xc3\xb6kk\xc3\xa4yksen oli tarkoitus alkaa 11. syyskuuta, mutta paraguaylaisten komentaja Jos\xc3\xa9 F\xc3\xa9lix Estigarribia teki vastahy\xc3\xb6kk\xc3\xa4yksen 9. syyskuuta bolivialaisten valtaamaa Boquer\xc3\xb3nin linnaketta vastaan. Paraguaylaiset hy\xc3\xb6kk\xc3\xa4siv\xc3\xa4t linnaketta vastaan ep\xc3\xa4onnistuen monta kertaa, mutta kukistivat sen kuitenkin kahden viikon taistelun j\xc3\xa4lkeen. Estigarribiasta tehtiin voiton j\xc3\xa4lkeen Paraguayn armeijan ylip\xc3\xa4\xc3\xa4llikk\xc3\xb6. Hy\xc3\xb6kk\xc3\xa4ys jatkui lokakuussa ja kuun 10. p\xc3\xa4iv\xc3\xa4 paraguaylaiset olivat vallanneet takaisin Toledon ja Corralesin. Arcen luona paraguaylaiset joutuivat kiivaampaan taisteluun bolivialaisten kanssa, jotka vet\xc3\xa4ytyiv\xc3\xa4t vasta kun heit\xc3\xa4 uhkasi saarto. Edelleen vallattiin my\xc3\xb6s Alihuati. Etel\xc3\xa4mp\xc3\xa4n\xc3\xa4 paraguaylaisten hy\xc3\xb6kk\xc3\xa4ys pys\xc3\xa4htyi Saavedrassa bolivialaisten kiivaaseen puolustukseen. Estigarribia valtasi hy\xc3\xb6kk\xc3\xa4yksell\xc3\xa4\xc3\xa4n 15 bolivialaisten tukikohtaa ja erotti Bolivian kaksi armeijakuntaa toisistaan. Talvisateet lopettivat kaikki suuremmat sotatoimet alueella._NEWLINE_Sateiden aikana bolivialaiset j\xc3\xa4rjesteliv\xc3\xa4t uudelleen asevoimiaan. Muodostettiin kolmas armeijakunta ja alun perin vallankumousta maasta paennut Hans Kundt kutsuttiin takaisin komentamaan sotavoimia. Sateiden j\xc3\xa4lkeen Kundt j\xc3\xa4rjesti hy\xc3\xb6kk\xc3\xa4yksen Saavedran tilanteen helpottamiseksi 1. maaliskuuta 1933, mutta hy\xc3\xb6kk\xc3\xa4ys pys\xc3\xa4htyi ilman suuria voittoja. Paraguaylaiset kokivat sodan olevan kansallinen puolustustaistelu hy\xc3\xb6kk\xc3\xa4\xc3\xa4j\xc3\xa4\xc3\xa4 vastaan ja Paraguay aloitti liikekannallepanon. Paraguaylaisten hy\xc3\xb6kk\xc3\xa4ys saman vuoden joulukuussa oli paljon menestyksekk\xc3\xa4\xc3\xa4mpi ja he l\xc3\xa4hes voittivat koko sodan. 15. joulukuuta paraguaylaiset hy\xc3\xb6kk\xc3\xa4siv\xc3\xa4t bolivialaisten selustaan motittaen puolet Bolivian ensimm\xc3\xa4isest\xc3\xa4 armeijakunnasta. Bolivialaiset menettiv\xc3\xa4t 10\xc2\xa0000 miest\xc3\xa4 kaatuneina, haavoittuneina ja vankeina, sek\xc3\xa4 suuren m\xc3\xa4\xc3\xa4r\xc3\xa4n sotatarvikkeita. Ensimm\xc3\xa4isen armeijakunnan rippeiden vet\xc3\xa4ytymisen mahdollisti Enrique Pe\xc3\xb1arandan vastahy\xc3\xb6kk\xc3\xa4ys. T\xc3\xa4st\xc3\xa4 palkintona Castillo ylennettiin kenraaliksi ja Bolivian armeijan ylip\xc3\xa4\xc3\xa4llik\xc3\xb6ksi. T\xc3\xa4h\xc3\xa4n menness\xc3\xa4 Bolivia oli menett\xc3\xa4nyt noin 30\xc2\xa0000 miest\xc3\xa4 ja Paragyay 15\xc2\xa0000. Sodan ensimm\xc3\xa4inen vaihe p\xc3\xa4\xc3\xa4ttyi 20. joulukuuta solmittuun 18 p\xc3\xa4iv\xc3\xa4n aselepoon, jonka ajan bolivialaiset k\xc3\xa4yttiv\xc3\xa4t armeijansa vahvistamiseen etenkin Ballivianissa.\n_START_SECTION_\nToinen vaihe\n_START_PARAGRAPH_\nSotatoimet jatkuivat vuoden 1934 alussa paraguaylaisten etenemisell\xc3\xa4. Eteneminen oli kuitenkin hidasta paraguaylaisten tehdess\xc3\xa4 uusia teit\xc3\xa4 ja parannellessa vanhoja huoltolinjojen turvaamiseksi. Paraguaylaiset olivat valmiina hy\xc3\xb6kk\xc3\xa4\xc3\xa4m\xc3\xa4\xc3\xa4n Balliviania vastaan huhtikuussa. 25. p\xc3\xa4iv\xc3\xa4 paraguaylaiset tekiv\xc3\xa4t suuren rintamahy\xc3\xb6kk\xc3\xa4yksen, jonka bolivialaiset kuitenkin l\xc3\xb6iv\xc3\xa4t takaisin ja aiheuttivat suuret tappiot hy\xc3\xb6kk\xc3\xa4\xc3\xa4j\xc3\xa4lle. Tavallisen rintamahy\xc3\xb6kk\xc3\xa4yksen ep\xc3\xa4onnistuttua p\xc3\xa4\xc3\xa4tettiin vaihtaa taktiikkaa. Estigarribia m\xc3\xa4\xc3\xa4r\xc3\xa4si reservist\xc3\xa4\xc3\xa4n joukkoja uhkaamaan Bolivian Santa Cruzin \xc3\xb6ljyaluetta pohjoisessa toivoen t\xc3\xa4m\xc3\xa4n pakottavan bolivialaiset heikent\xc3\xa4m\xc3\xa4\xc3\xa4n asemiaan Ballivianissa. Bolivialaisten kenraali Pe\xc3\xb1aranda m\xc3\xa4\xc3\xa4r\xc3\xa4sikin noin 12\xc2\xa0000 sotilasta paraguaylaisten reservijoukkoja vastaan. N\xc3\xa4m\xc3\xa4 pys\xc3\xa4yttiv\xc3\xa4t paraguaylaiset Carandaitissa. Bolivialaiset luulivat pelastaneensa maansa \xc3\xb6ljyl\xc3\xa4hteet, mutta Ballivian oli heikentynyt huomattavasti operaation seurauksena._NEWLINE_Paraguaylaiset hy\xc3\xb6kk\xc3\xa4siv\xc3\xa4t Ballivianin alueella 14. marraskuuta. Hy\xc3\xb6kk\xc3\xa4ys tuhosi bolivialaisten 9:nen ja 10:nen divisioonan l\xc3\xa4hes kokonaan ennen 15. p\xc3\xa4iv\xc3\xa4n aamua. Ballivian ja alueen muut linnakkeet kukistuivat 16. marraskuuta kun paraguaylaiset olivat saartaneet tuhannet bolivialaiset. Pieni osa heist\xc3\xa4 murtautui linjojen l\xc3\xa4pi ja osa pakeni Argentiinan puolelle rajaa. Paraguaylaiset ottivat noin 500 upseeria ja 8\xc2\xa0000 sotilasta vangeiksi, joiden lis\xc3\xa4ksi noin 7\xc2\xa0000 bolivialaista kuoli. Paraguaylaisten menetykset olivat noin 3\xc2\xa0000 miest\xc3\xa4. T\xc3\xa4ss\xc3\xa4 vaiheessa Kansainliitto ehdotti rauhaa, mutta sen ehdot eiv\xc3\xa4t kelvanneet kummallekaan osapuolelle. 27. marraskuuta bolivialaiset kenraalit pid\xc3\xa4ttiv\xc3\xa4t presidentti Salamancan ja valtaan nousi varapresidentti Jos\xc3\xa9 Luis Tejada Sorzano.\n_START_SECTION_\nKolmas vaihe\n_START_PARAGRAPH_\nParaguaylaiset joukot hallitsivat nyt suurinta osaa Chacosta, mutta taistelut jatkuivat. Paraguaylaiset valtasivat 13. joulukuuta Picuiban, Senator Longin, Irandaquen ja \xe2\x80\x9d27. marraskuuta\xe2\x80\x9d -linnakkeet tuhoten Bolivian 7.\xc2\xa0divisioonan saartamalla ja est\xc3\xa4en sen vesihuollon. Noin 4\xc2\xa0000\xc2\xa0bolivialaista kuoli janoon ja 2\xc2\xa0000 otettiin vangiksi. Divisioonan rippeet pakenivat Carandaitiin paraguaylaisten takaa-ajamina. Paraguaylaiset eteniv\xc3\xa4t nyt my\xc3\xb6s Santa Cruzin provinssin puolelle. Boliviassa oli 9. joulukuuta suoritettu yleinen liikekannallepano ja maa oli my\xc3\xb6s hyv\xc3\xa4ksynyt Kansainliiton rauhanehdot. Paraguay ei kuitenkaan t\xc3\xa4h\xc3\xa4n edelleenk\xc3\xa4\xc3\xa4n suostunut ja sota jatkui._NEWLINE_Paraguaylaisten hy\xc3\xb6kk\xc3\xa4ys jatkui Villa Montesissa. Nelj\xc3\xa4n p\xc3\xa4iv\xc3\xa4n taisteluissa he menettiv\xc3\xa4t 4\xc2\xa0500\xc2\xa0miest\xc3\xa4 ilman merkitt\xc3\xa4vi\xc3\xa4 saavutuksia. 25. helmikuuta 1935 bolivialaisten partiot huomasivat paraguaylaisten asemien tyhjenneen. Paraguaylaiset olivat vet\xc3\xa4ytyneet uudelleen j\xc3\xa4rjest\xc3\xa4ytymist\xc3\xa4 varten. Bolivialaiset ryhtyiv\xc3\xa4t vastahy\xc3\xb6kk\xc3\xa4ykseen ja huhtikuussa 1935 he valtasivat takaisin joitakin menett\xc3\xa4mi\xc3\xa4\xc3\xa4n asemia ja he piirittiv\xc3\xa4t paraguaylaisten 8. divisioonan. Divisioonan onnistui kuitenkin murtautua ulos piirityksest\xc3\xa4. Bolivialaisten hy\xc3\xb6kk\xc3\xa4ys jatkui 16. toukokuuta saakka, jolloin paraguaylaisten hy\xc3\xb6kk\xc3\xa4ys pakotti heid\xc3\xa4t j\xc3\xa4lleen per\xc3\xa4\xc3\xa4ntym\xc3\xa4\xc3\xa4n. Sodan viimeisiksi operaatioiksi j\xc3\xa4iv\xc3\xa4t kes\xc3\xa4kuussa suoritettu Bolivian ep\xc3\xa4onnistunut hy\xc3\xb6kk\xc3\xa4ys Ingavissa ja paraguaylaisten hy\xc3\xb6kk\xc3\xa4ys 3.\xe2\x80\x938. kes\xc3\xa4kuuta, jolloin he voittivat Bolivian 8.\xc2\xa0divisioonan.\n_START_SECTION_\nSeuraukset\n_START_PARAGRAPH_\nAselepo Bolivian ja Paraguayn v\xc3\xa4lill\xc3\xa4 neuvoteltiin lopulta 10. kes\xc3\xa4kuuta 1935. Molemmat maat olivat rasittuneet raskaasti sotilaallisesti ja taloudellisesti. Bolivia oli menett\xc3\xa4nyt noin 57\xc2\xa0000 miest\xc3\xa4 kaatuneina ja Paraguay 36\xc2\xa0000. Rauha solmittiin 21. tammikuuta 1936 neuvotteluissa, joissa oli mukana Paraguayn ja Bolivian lis\xc3\xa4ksi Argentiina, Brasilia, Chile, Uruguay ja Yhdysvallat. Maat solmivat diplomaattiset suhteet uudelleen. Paraguay palautti 17\xc2\xa0037 bolivialaista vankia ja Bolivia vastaavasti 2\xc2\xa0498 paraguaylaista. Paraguay oli ottanut vangiksi yhteens\xc3\xa4 noin 23\xc2\xa0000 sotilasta ja 10\xc2\xa0000 siviili\xc3\xa4, mutta osa heist\xc3\xa4 p\xc3\xa4\xc3\xa4tti olla palaamatta Boliviaan. Rajakiista ratkaistiin 21. hein\xc3\xa4kuuta 1938 Buenos Airesissa solmitulla sopimuksella, jolla Paraguay sai noin kolme nelj\xc3\xa4sosaa Chacon alueesta. Sodan yhten\xc3\xa4 taustatekij\xc3\xa4n\xc3\xa4 olleita \xc3\xb6ljyesiintymi\xc3\xa4 ei l\xc3\xb6ytynyt Paraguayn osasta, mutta Bolivian puolelta l\xc3\xb6ydettiin my\xc3\xb6hemmin \xc3\xb6ljy- ja maakaasuesiintymi\xc3\xa4. Bolivia sai Paraguayn kautta kulun Atlantille ja Puerto Casadon vapaasatamaksi._NEWLINE_Keskiluokkaiset bolivialaiset pettyiv\xc3\xa4t h\xc3\xa4vi\xc3\xb6\xc3\xb6n sodassa, joka johti perinteisen valtaj\xc3\xa4rjestyksen hylk\xc3\xa4\xc3\xa4miseen. Liberaalis-konservatiinen poliittinen eliitti joutui syrj\xc3\xa4\xc3\xa4n. Armeija kaappasi vallan presidentti Salamancalta vuonna 1934 ja vuodesta 1936 maata hallitsi sotilasjuntta. Vuodesta 1937 presidenttin\xc3\xa4 toimi everstiluutnantti Germ\xc3\xa1n Busch. Sotilasjuntan edustajat olivat nuorempaa, sodassa palvellutta sukupolvea. Juntan k\xc3\xa4sitykset olivat l\xc3\xa4hell\xc3\xa4 kansallissosialismia, eik\xc3\xa4 sill\xc3\xa4 ollut kytk\xc3\xb6ksi\xc3\xa4 Bolivian vanhaan valtaeliittiin. Juntta kansallisti Standard Oilin ja loi uuden perustuslain vuonna 1938. Uutta linjaa kesti vuoteen 1940, jolloin Busch syrj\xc3\xa4ytettiin._NEWLINE_Boliviassa sodan aikana toteutettu laaja liikekannallepano saattoi lis\xc3\xa4t\xc3\xa4 sosiaalista liikkuvuutta, kun armeijan miehist\xc3\xb6\xc3\xb6n otettiin intiaaneja. Intiaanien lis\xc3\xa4\xc3\xa4ntynyt sosiaalinen liikkuvuus lis\xc3\xa4si levottomuutta maaseudulla ja vaikutti lopulta vuoden 1952 Movimiento Nacionalista Revolucionarion johtamaan vallankumoukseen._NEWLINE_Sodan j\xc3\xa4lkeen molemmissa maissa perustettiin veteraaniliikkeit\xc3\xa4. Paraguayssa Asociaci\xc3\xb3n Nacional de Ex Combatientes perustettiin vuonna 1935. Sen poliittinen painostus sai hallituksen esimerkiksi tarjoamaan sotilaskoteja sodassa vammautuneille. J\xc3\xa4rjest\xc3\xb6n nimi muutettiin my\xc3\xb6hemmin muotoon Cuartel de la Victoria. Ajan my\xc3\xb6t\xc3\xa4 veteraanit ovat suurelta osin kuolleet, ja 2009 heit\xc3\xa4 oli elossa 2\xc2\xa0614. Boliviassa vastaava j\xc3\xa4rjest\xc3\xb6 on Federaci\xc3\xb3n de Excombatientes de la Guerra del Chaco. Bolivialaisia Chacon veteraaneja oli vuonna 2010 arviolta alle 3\xc2\xa0000.'